Rīgā, 2022.gada 18. janvārī

Ogres Valsts ģimnāzijas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par skolas un vecāku sadarbību, kā arī visiem vecākiem, kuri ir ieinteresēti skolas darbā un attīstībā. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Ogres Valsts ģimnāzija un tās īstenotās izglītības programmas: *Pamatizglītības otrā posma (7.-9.klase) programma (kods 23011111); Pamatizglītības otrā posma (7.-9.klase) matemātikas, dabaszinību un tehnikas virziena programma (kods 23013111); Vispārējās vidējās izglītības humanitārā un sociālā virziena programma (kods 31012011); Vispārējās vidējās izglītības matemātikas, dabaszinību un tehnikas virziena programma (kods 31013011); Vispārējās vidējās izglītības vispārizglītojošā virziena programma (kods 31011011) /Vispārējās vidējās izglītības programma (kods 31016011)* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Skolas direktores darbs tiek vērtēts ar kvalitātes līmeni “labi”, tādējādi atzīstot direktores profesionalitāti, pieredzi un zināšanas, kā arī spēju virzīt skolas darbu, lai nodrošinātu sekmīgu skolas ikdienu un turpmāko attīstību.

Akreditācijas ekspertu komisijas skatījumā Ogres Valsts ģimnāzija ir skola ar noturīgām tradīcijām un stabilu izglītības kvalitāti. Viena no skolas stiprajām pusēm ir iesaistīšanās starptautiskās sadarbības programmas “Erasmus+” projektos, īstenojot starppriekšmetu saikni, profesionālo orientāciju un valodu prasmju praksi. Uzteicama ir arī skolas interese par absolventu turpmākajām gaitām, kas palīdz identificēt nepieciešamos uzlabojumus skolas darbā, vienlaikus absolventu pieredzes stāsti un iesaistīšanās karjeras izglītībā ir pozitīvs piemērs ģimnāzijas jauniešiem.

Skolā ir radoša un atbalstoša vide, kopumā pozitīvs mikroklimats, kas veicina skolēnu personības izaugsmi un vispārcilvēcisko spēju attīstīšanu, iedrošina skolēnus un pedagogus pārmaiņām. Akreditācijas ekspertu komisijas skatījumā skolā tiek veicinātas un atbalstītas jauniešu iniciatīvas un pilsoniskā līdzdalība.

Akreditācijas ekspertu komisija, veicot savu darbu, izmantoja šādas metodes:

1. intervijas un sarunas ar skolas direktori, vietniekiem, pedagogiem, dibinātāja pārstāvjiem, skolēniem, vecākiem, skolas padomes pārstāvjiem, atbalsta personālu;
2. 8 klātienē vadītu mācību stundu vērošana;
3. situāciju analīzes par pedagoģijas, skolvadības un skolas aktuālās darbības jautājumiem;
4. skolas virtuāla apskate;
5. dokumentu izpēte: skolas pašnovērtējuma ziņojums, attīstības plānošanas dokumenti, skolēnu mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, skolēnu kavējumi, pedagogu izglītības un profesionālās kvalifikācijas atbilstība un mācību priekšmetu stundu saraksts;
6. attālināto mācību izpēte;
7. tīmekļa vietnes <https://www.ovg.lv/> informācijas izpēte.

Kā turpmāk veicamu uzdevumu akreditācijas ekspertu komisija saskatīja iespēju izstrādāt iekšējo redzējumu par ģimnāzijas tālākās attīstības pamatvirzieniem, lai veidotu ģimnāzijas statusam atbilstošu redzējumu par konkurētspējīgu izglītības iestādi un sadarbībā ar dibinātāju noteiktu izglītības iestādes stratēģiskās attīstības virzienus, izglītības kvalitātes mērķus un sasniedzamos rezultātus nākamajam ģimnāzijas attīstības periodam.

Akreditācijas ekspertu komisija redz iespēju arī izvērtēt: 1) nepieciešamību izveidot speciālās izglītības programmu/-as, lai efektīvi turpinātu darbu ar izglītojamajiem, kuriem iepriekšējā izglītības posmā bijis šāds atbalsts, kā arī lai pilnvērtīgi izmantotu projekta PuMPuRS pieejamos atbalsta pasākumus, jo šobrīd pieprasījums pēc tiem ir lielāks kā skola spēj nodrošināt; 2) efektīvākas izmantošanas iespējas dažādajiem pieejamajiem resursiem (skolas vide, tehnoloģijas, cilvēkresursi u.c. resursi), lai izglītības procesā sāktu dominēt skolēncentrēta pieeja, kurā mijiedarbotos uz intelektuālo attīstību vērsta satura apguve ar uz prasmēm virzītu radošas domāšanas procesu.

Novēlu jums sekmīgu, kopīgos mērķos balstītu turpmāko sadarbību ar skolas vadību un pedagogiem!

Ekspertu komisijas vadītāja Gunta Mālniece